محمد احمد صادق

الفريق اول محمد احمد صادق (14 اكتوبر 1917 - 25 مارس 1991) قائد عسكرى مصرى شغل منصب وزير الحربية والقائد العام للقوات المسلحه المصريه فى الفترة من 15 مايو 1971 لغاية 15 اكتوبر 1972

 نشأته 
اتولد محمد احمد صادق يوم 14 اكتوبر 1917 فى قرية القطاويه فى مركز ابو حماد فى محافظة الشرقيه ، و هو ابن اللوا احمد باشا صادق قائد قوات بوليس السرايات الملكية

 حياته العملية 
اتخرج محمد احمد صادق من الكلية الحربية سنة 1939 واتعين ظابط برتبة ملازم ، واشترك فى حرب 48 و بعد كده عاون كام فصيلة من الظباط الاحرار قبل ثورة 23 يوليه 1952 وبعدها قاد تلات كتايب مشاة ، بعد كده بقى قائد لوا مشاة ميكانيكى

خدم فى الفرقة التانية فى سينا فى وقت حرب العدوان الثلاثى سنة 1956 ، و بعد كده اتعين ملحق عسكرى فى المانيا الغربيه

فى يوم 11 يونيه 1966 اتعين فى منصب مدير المخابرات الحربيه المصريه . وفى يوم 9 سبتمبر 1969 اتعين فى منصب رئيس اركان حرب القوات المسلحه المصريه و اترقا لرتبة فريق

 توليه منصب وزير الحربية 
فى يوم 15 مايو 1971 اتعين فى منصب القائد العام لالقوات المسلحه المصريه و وزير الحربية و اترقا لرتبة فريق اول ، لكنه اتعزل من منصبه فى يوم 15 اكتوبر 1972 بعد خلافه مع محمد انور السادات رئيس مصر وقتها بسبب معارضة الفريق اول محمد احمد صادق لوجود الخبرا العسكريين الروس فى مصر وتم تحديد اقامته فى بيته

 وفاته 
فى يوم 25 مارس 1991 توفى الفريق اول محمد احمد صادق بعد صراع طويل مع المرض

 مصادر 

 لينكات برانيه 


تصنيف:عسكريين مصريين
تصنيف:ظباط احرار
تصنيف:وزراء دفاع مصريين
تصنيف:رؤساء اركان حرب الجيش المصرى
تصنيف:مصريين قاوموا العدوان الثلاثى
تصنيف:شراقوه
تصنيف:ناس من ابو حماد